text:
Kolum ni Jobert M. Pacnis
(Maudi a paset)
SINURSURAN (2)
Malaksid iti remediation, adda pay dayta masapul nga annongenda a home visitation. No nagsaganad a dua wenno tallo nga aldaw a naglangan ti ubing nga awan pakaammo, masapul a surnadan iti balayda. Kasta met dagiti maal-alimadamaden nga agsardeng ta naumadan wenno saandan a kayat ti sumrek. Agtrabahoda kano laengen iti talon, baybay, karayan ken katataan. Kuartanto met laeng ti sapulenda. Dagiti met dadduma, kaawan ti busbosenda ta rigat latta ti adda a kabibiag ti pamiliada.
Ket ditoy manen a napanunot ti pagadalanda ti mangiskolar iti ubing. Kitaenda dagiti talaga nga awanan (iti tulong dagiti opisial ti barangay) ken pursigido nga ubbing. Tunggal maysa kadakuada a mannursuro, adda iskolarenna nga ubing. Kababaan ti maysa.
Saanna a rigaten daytoy ta paseten ti sinapataanna a trabaho. Kayatna koma idi ti agkitakit ta adda pamiliana ket isu laeng ti namnamaenda. Ngem no malagipna ti ragsak ti makatulong, saannan a kuentaen ti maawan a para koma iti pamiliana.
Iti panag-home visitation-da, naimatanganna ti rupa ti biag dagiti adalanda. Agdammangda iti karayan babaen ti barangay. Kalpasanna, agtraysikeldanto pay laeng a dumanon iti pagadalan a daliasatenda dagiti likkalikkaong a dalan a nangtaraigid met laeng iti karayan.
Baybay iti amianan ken karayan iti abagatan ti nanglikmut kadagiti lima a feeder barangay ti pagadalanda. Ket iti ibibisitada kadagiti kasulinekan nga ubbingda, iti isla a kunkunada, saanna laeng a naimatangan no di ket narikna no kasano ti rigat dagitoy no kasta a sumrekda. Aglalo la ketdi no panagtutudo.
Naammuanna a no malikudanen ti ubing iti barangay/bangka a mangiballasiw kadakuada, awanen ti mabalinanna no di aglangan. Maminsan laeng nga agbiahe ti barangay. Malaksid laeng no adda pribado a barangay a rummuar tapno mapan makidapon wenno adda nasisita a rantaenna idiay plasa.
Iti met pantalan iti puseg ti barangay, manmano met ti agbiahe a traysikel. Ket no nakalikuden dagitoy nga agitulod iti estudiante, awanen ti maluganan.
Gapu ta katataan ti karayan a nanglikmut iti sibubukel a barangay, panagpingot (panagaramid iti nipa) ken panagaramid iti lambanog ti pangalapkapan dagiti agindeg. No panawenna, panagkalap kadagiti rasa, pasayan, ken kaggo. Nabaknang pay ti lugar iti exotic a taraon nga aw-awaganda iti ballasi wenno ayuyo. Iti paset nga asideg iti sabangan, adda panawen nga agadu dagiti rissing (annak ti rasa) ket dagitoy ti kalkalapen dagiti ubbing nga ilako kadagiti agangkat nga aggapu pay iti probinsia ti Pangasinan. Ngem maipariten daytoy ta nadlawanda a bimmassiten ti makalkalapanda a dadakkel a rasa.
Ti nadlawanna pay, manmano ti muyong iti aglawlaw ti pagtaengan dagiti ubbingda. Malaksid ngamin a katataan, nailet ti espasio a pagitukitanda koma iti uray dua kapuon laeng a tabungaw wenno ania man a nateng. Nalubo pay ti aglawlaw no katudona ken nakatangtangken met a pitak no kainitna.
Ngem kenkuana, nalaka laeng koma a solusionan daytoy no kayat a talaga dagiti nagannak. Mabalin nga agaramidda iti pagpatayan dagiti pagmulaanda a sako, nagawangan a botelia wenno plastic, ken uray pay dagiti daanen nga attak (pagala iti rasa) a didan maus-usar. Saan la ketdi a parikut ti pagsibog uray kalgaw ta nabuslon latta ti danum iti karayan a pannakaparaanganda payen no ar-arigen.
Dayta ti narugiannan iti klasena a TLE. Pinamulaanna dagiti sako a naggianan ti taep a dusa dagiti di mangsursurot iti pagalagadan ti eskuela. Kasta metten dagiti nabnabtak, nabutbuttawan a baldi ken lata a pagbasuraan. Kayatna ngamin nga ipamatmat nga uray awan ti umisu a pagmulaan, saan a rason tapno makapagmula naimbag la a nayon a taraon iti inaldaw wenno pangalapkapan no adu ti maapit.
Wen, iti panagbisitana, naawatanna no apay nga aglangan no maminsan dagiti ubbingda. Naawatanna no apay a di mammammigat dagitoy no dadduma. Nayasideg pay ti riknana kadagiti nagannak dagiti ubbingda bayat a kinapatpatangna dagitoy no kasano ti aginaldaw a panagbiagda, no ania dagiti arapaapda, ken pampanunot maipanggep kadagiti isyu iti aglawlaw.
Ken manen, kas idi adda pay laeng iti maysa a pribado a pagadalan idiay ilida, napaneknekanna nga iti sulsulinek, addada didiay ti pudpudno a tao. Napakumbabada, nadayawda, ken awan panaginkukuna ti pannakilangenda. Nariknana la unay dayta uray iti apagbiit laeng a kaaddana kadakuada.
Naikarina iti bagina: ad-adda pay nga ipateg, awatenna ti kasasaad dagiti ubbingda—ubbingda a nakanumnumo iti panagkita dagiti agad-adal iti sentro. Ammona, adda balitok kadakuada a nakalupkopan iti pitak. Masapul laeng ti anus a mangibagnos kadakuada.
Ket impasiguradona iti bagina, kayatna ti agbayag iti disso a nakaipalladawanna. Adda ditoy ti pudpudno a nakaawaganna nga adipen ti tisa.#


c: text/html

text:
Maangay ti maikalima a regular a board meeting ti GUMIL Filipinas, ti gunglo dagiti mannurat nga Ilokano iti Filipinas ken iti ballasiw-taaw inton Mayo 22, 9 A.M., iti Mezzanine, Agriculture Building Function Room, Capitol, Bayombong, Nueva Vizcaya iti panangsangaili ni GF director Ruperto P. Manuel, kas impakaammo ni Baldovino Ab. Valdez, presidente ti gunglo.
Mataming iti miting dagiti nadumaduma a proyekto ti GF kas iti Balay ti GUMIL ken panagilibro. Maigunamgunam ti yaatendar amin nga opisial ken direktor ti gunglo ken uray pay dagiti chapter presidents.
Kadagiti chapter president a dumar-ay, masapul nga ipatalgedda ti yaatendarda ken ni GF Dir. Manuel iti CP 0917-2720852. Para iti dadduma pay nga impormasion iti miting, kontaken ni GF Secretary-General Rogie C. Baysa, CP 0921-3746452. (Leo S. Fagaragan) –Bannawag

robotstxt: allowed

filter: keep


text:
PASET 2
Agmatalek iti Maysa ken Maysa
“Ti pinagsinnangol ti Dios saan koma a pagsinaen ti tao.”—Marcos 10:9
Kalikaguman ni Jehova nga agbalintayo a nasungdo ken matalek. (Salmo 31:23) Napateg daytoy nangruna iti relasionyo nga agassawa, ta no saankayo a nasungdo mapukaw ti panagtalekyo iti maysa ken maysa. Nasken ti panagtalek tapno rumayray ti ayatyo.
Mapukpukaw itan ti kinamatalek dagiti agassawa. Tapno nabileg ti relasionyo, masapul nga aramidenyo ti dua a banag.
1 IPANGPANGRUNAM TI ASAWAM
TI KUNA TI BIBLIA: ‘Siguraduenyo ti napatpateg a bambanag.’ (Filipos 1:10) Ti asawam ti maysa kadagiti kapatgan iti biagmo, isu a rumbeng nga ipangpangrunam.
Kayat ni Jehova nga ipangpangrunam ti asawam ken agkaduakayo a mangtagiragsak iti biag. (Eclesiastes 9:9) Imbagana a dimo baybay-an ti asawam, imbes ketdi, mangbirokkayo iti pamay-an no kasanoyo a maparagsak ti maysa ken maysa. (1 Corinto 10:24) Ipariknam a kasapulam ken ap-apresiarem ti asawam.
NO ANIA TI MAARAMIDAM:
Siguraduem nga adda panawenyo nga agkadua ken naipamaysa ti atensionmo kenkuana
Saan laeng a ti bagim ti panunotem no di ket ti pagimbaganyo a dua
2 SALUADAM TA PUSOM
TI KUNA TI BIBLIA: “Tunggal maysa nga agtultuloy a mangmatmat iti maysa a babai tapno gartemanna nakikamalalan kenkuana iti pusona.” (Mateo 5:28) No dagiti immoral a bambanag ti agtultuloy a pampanunoten ti maysa, maikuna a saan a matalek iti asawana.
Kuna ni Jehova a masapul a “saluadam ta pusom.” (Proverbio 4:23; Jeremias 17:9) Tapno maaramidmo daytoy, masapul a saluadam dagiti matam. (Mateo 5:29, 30) Tuladem ti ulidan ti patriarka a ni Job, a nakitulag kadagiti matana a dina pulos kitaen dagiti babbai nga addaan panaggartem. (Job 31:1) Determinadoka koma a saan a pulos nga agbuya iti pornograpia ken liklikam ti maaddaan iti relasion iti saanmo nga asawa.
NO ANIA TI MAARAMIDAM:
Ipakitam iti sabsabali a ti asawam laeng ti pangipamaysaam iti atensionmo
Ikabilangam ti rikna ti asawam ken liklikam ti aniaman a pannakigayyem a pakasairan ti asawam
Ammuem ti Ad-adu Pay
TI PAGWANAWANAN
Tratuem a Siraraem ti Asawam
Kasano nga agsarita ti agassawa buyogen ti panagraem?
AGRIINGKAYO!
Determinasion a Mangtungpal iti Kari
Para kenka, ti kadi pannakarikna iti obligasion a mangtungpal iti karim idi nagkasarka ket kasla kawar a mangbalud kenka, wenno kasla angkla a makatulong tapno agtalinaed a natalna ken natibker ti relasionyo?


text:
Daytoy a makinaria ket aywanan da Mr. Edgar S. Balangatan, MENRO-Designate ken Mr. Obas Bill Y. Baclig, Organic Farming Coordinator, agpada a Teknisian. Mausar pay daytoy iti Vermicomposting (panagpataud ti organic fertilizer babaen iti panangkaan ti alinta iti basura) a kanaig nga aktibidad iti pannakaipatungpal ti Ecological Solid Waste Management Program ti Munisipio.
Daytoy a gannuat ket alternatibo a wagas iti panangkessay ti bulto ti basura tapno mapagbalin a ganagan iti mula a pakairanudan dagiti mannalon . # (Web In-Action)


text:
iti tunggal aldaw a panangtangadko iti bobeda
itay laeng a nasiputak a dinilpatan
ti alutiit ti puraw a diding
nagin-innayad a timmungraraw ti ulona
manipud iti likud ti ridaw,
inagkagkanna iti namindua sa nagsaltek iti uray la,
nagsardeng ket tinimudna ti aglawlaw
naginana ket inwayatna ti orasion.
simmayengseng ti lamok nga agturong
iti kimmawiwitanna
kinamatna ti lamok a nailabeg
ket inay-ayamna kadagiti dilana,
nagkabukab, ninanamna ti tunggal
lamuyot ti bagi ti insekto.
iti ruar ti tawa,
simmippeg ti angin manipud iti amianan
a giniddanan ti nabiriat a tangatang
idi kitak ti diding, nagalus-osen ti alutiit
a simpok iti abot.
nangibati iti mansa iti birhen a diding.
may 30, 2012


text:
BOODLE FIGHT ITI ISPPO. Nagkararag nga immuna dagiti police officers ti Ilocos Sur Provincial Police Office nga indauluan ni Senior Supt. Rey de Peralta, OIC provincial director, sakbayda a nagkakalanglang iti pangaldaw, boodle fight style, a kangrunaan a sangailida ni PNP Chief Director General Ronald Dela Rosa. Ni PNP Chief Dela Rosa ti kangrunaan a guest ken speaker iti Provincial Anti-Illegal Drugs Summit nga inangay ti gobierno probinsial nga indauluan ni Gov. Ryan Luis Singson iti Vigan Convention Center idi Marso 20, 2017. (Photo by ISPPO
BOODLE FIGHT ITI ISPPO
By Tawid News Team on April 3, 2017 in Photo Galleries


text:
Trabaho a Panagipatarus Idiay Mexico ken Central America
Idiay Mexico ken Central America, adda 290 nga agnanaed iti 6 a pagilian a mangipatpatarus kadagiti naibasar-Biblia a publikasion iti nasurok nga 60 a lengguahe. Apay? Agsipud ta no mabasa dagiti tattao ti naibasar-Biblia a publikasion iti lengguahe a nalakada a maawatan, ad-adda a madanon ti pusoda.
Dadduma a translator wenno agipatpatarus nga agnanaed iti sanga nga opisina dagiti Saksi ni Jehova iti Mexico City ti nayakar kadagiti opisina iti luglugar a maus-usar dagiti lengguaheda tapno agbalin a mas de kalidad ti patarusda. Kasano a nakatulong dayta? Gapu ta masansan a makasarita dagiti translator ti adu a lumugar nga agsasao kadagiti lengguahe nga ipatpatarusda, nalaklakada a makaaramid kadagiti material a nalaka a maawatan.
Ania ti reaksion dagiti translator iti dayta a panagbalbaliw? Kuna ni Federico, a mangipatpatarus iti lengguahe a Guerrero Nahuatl: “Bayat ti dandani 10 a tawen a kaaddak iti Mexico City, maymaysa a pamilia ti nasarakak nga agsasao iti lengguahek. Ngem ita, kadagiti ili nga asideg iti translation office, dandani amin ti agsasao iti dayta!”
Kinuna ni Karin nga agipatpatarus iti Low German iti opisina iti Chihuahua nga estado ti Mexico: “Nakatulong kaniak ti pannakipagnaedko kadagiti Mennonite tapno kanayon nga ammok dagiti sasao a masansan nga us-usarenda. Agnanaed ken agtrabtrabahokami iti bassit nga ili ket no tuman-awak iti tawa, makitak dagiti tattao a matulongan ti trabahomi ditoy a panagipatarus.”
Kuna met ni Neyfi nga agnanaed iti translation office iti Mérida, Mexico: “No mangyad-adalkami iti Biblia iti lengguahe a Maya, maammuanmi dagiti sasao a saan unay a maawatan dagiti umili a Maya. Isu nga agpanunotkami kadagiti mas natural a pamay-an tapno maipatarusmi dagita a sasao.”
Kasano a natulongan dagiti agbasbasa kadagiti naipatarus a publikasion? Usigem ti maysa la a pagarigan: Iti agarup 40 a tawen, dagiti gimong dagiti Saksi ket regular a tabtabunuan ni Elena a Tlapanec ti nakayanakanna a pagsasao. Ngem dina idi maawatan dagiti maipalpalawag gapu ta dagiti gimong ket maang-angay iti Spanish. “Basta ammok a masapul nga addaak kadagiti gimong,” kinunana. Ngem kalpasan a nakipagadal ni Elena iti Biblia babaen kadagiti broshur iti lengguahe a Tlapanec, immuneg ti panagayatna iti Dios agingga nga indedikarna ti biagna kenkuana babaen ti panagpabautisarna idi 2013. Kuna ni Elena, “Agyamanak ken Jehova ta impaawatna kaniak ti Biblia.”
Ammuem ti Ad-adu Pay
SIASINO ITA DAGITI MANGAR-ARAMID ITI PAGAYATAN NI JEHOVA?
Kasano a Maisursurat ken Maipatpatarus Dagiti Literatura Dagiti Saksi ni Jehova?
Mangpatpataudkami kadagiti literatura iti nasurok a 750 a lengguahe. Apay nga ar-aramidenmi daytoy?


text:
Kontakennakami
Maragsakankami a tumulong kadagiti interesado iti Biblia wenno iti sangalubongan a trabahomi. Usarem ti maysa kadagitoy nga opsion iti panangkontakmo kadagiti Saksi ni Jehova iti lugaryo.
Ammuem ti petsa ti sumaruno a tinawen a Memorial
Umawag wenno agsuratka kadakami babaen ti impormasion a makita iti baba
El Salvador
Asociación de los Testigos de Jehová
Apartado 401
SAN SALVADOR
EL SALVADOR, C.A.
+503 2537-7716
Oras ti Opisina
Lunes agingga iti Biernes
8:00 a.m. agingga iti 5:00 p.m.


text:
Bremen
Ti Siudad a Munisipalidad ti Bremen (Aleman: Stadtgemeinde Bremen, Panangibalikas nga Aleman: [ˈbʁeːmən] ( denggen)) ket maysa a Hanseatika a siudad idiay amianan a laud ti Alemania. Daytoy ket maysa a komersio ken industria a siudad nga adda dagiti nangruna a puerto idiay Karayan Weser, ti Bremen ket paset ti Bremen-Oldenburg a metropolitano a lugar (2.4 a riwriw a tattao). Ti Bremen ket isu ti maikatlo a kaaduan ti populasion a siudad idiay Akin amianan nga Alemania ken ti maikasangapulo idiay Alemania.
Ti Bremen ket adda ti 60 km (37 mi) iti abagatan manipud ti sabangan ti Karayan Weser idiay Baybay Amianan. Nga adda ti Bremerhaven idiay asideg ti sabangan, dagitoy dua ket buklenda dagiti estado ti Bremen (opisial a nagan: Freie Hansestadt Bremen - Nawaya a Hanseatika a Siudad ti Bremen).
Dagiti nagibasaran[urnosen | urnosen ti taudan]
- ^ "Bevölkerungsstand und Bevölkerungsbewegung am 31.12.2015" (PDF). Statistisches Landesamt Bremen (iti Aleman). Hulio 2016.


text:
Sunday, June 12, 2011
Opening of Dayo
Gumanat a Dumur-as ti DAYO ti Ili a Cabugao
APAMAN a nagtugaw a mangidaulo ti ili ni Mayor Ediboy S. Cobangbang, Jr., nasirmatanan ti napintas a panagrubuat ken pagbanagan ti pannakaituloy ti simmardeng nga operasion ti “dayo” ti ili a Cabugao. Babaen iti panagam-amirisna, naibaon ti grupo ni Vice Mayor Danny Gazmen idi Hulio 14, 2010 sadiay disso ti “Dayo” ti ili a Badoc, Ilocos Norte tapno takuatenda ti pampamay-anda ta daydaywen ti adu nga aggatang ken aglako ti nuang ken baka nga aggapu iti amianan ken iti umabagatan a paset ti Region 1 ken 2. Kadua idi ti Bise Mayor da Livestock Inspector, Dr. Melvin Castro, Meat Inspector Dante Naval ken Licensing Officer ken GSO Edito de la Cruz ti LGU-Cabugao.
Nagbalikas daytoy a darepdep ni Mayor Ediboy ta idi Hunio 11, 2011, naluktan ti operasion ti Dayo ti ili ket timmalantan dagiti traders, shippers, ken buyers ti animales a naggapu iti nadumaduma a barangay ti ili ti Cabugao, kabangibang nga ili ken probinsia tapno saksianda ti pannakalukat ti Dayo.
Nagtinnulongan da Bise Mayor Danny Gazmen ken ABC Chairman Teddy Soller a kinasarita dagiti nagatendar idinto ta ti dadduma ket nagbisitada iti kabarbaro a pasdek ti dayo a nakaibaudan dagiti nabubun-as a nuang ken baka a maidayo a naggapu iti BARANG-AY iti Labnig, San Juan, Ilocos Sur ken pribado nga agtagikua ti nuang ken baka a nagitugot ti ayupda iti pagdadayuan.
Kalikaguman dagiti agggatang ti maipabulod a puonan ngem imbaga ni Mayor Ediboy nga ipakitada a napadakkelda ti puonan a naipabulod kadakuada iti kallabes a naggapu iti RA 7171 ket akubanna pay daytoy.
Imbatad ni Mayor Ediboy a naggapu iti dakkel a tulong manipud Gobierno Probinsial babaen kada Vice Gov. DV Savellano ken Gov. Luis “Chavit” Singson ti pannakapaadda dagiti kasapulan a psilidad iti Dayo ti ili. Kalikaguman ti Mayor a masupapakan daytoy ti napintas a panangiwardas dagiti opisiales ken miembros ti organisasionda babaen iti koordinasionda iti mangimatmaton iti Dayo ti Dayo kadagiti mabukel a polisada ken probitsarenda dagiti pagsayaatan nga itden ti panaglilinnako ken panaggatang ti animales iti maikanatad a wagas.
Nupay kasta, indagadag ti Mayor nga ipakita ti organisasion ti koridor ken aggatgatang a pumintas ti pannakaipapataray ti organisasionda ta di masasaan ti maitedto met la a pagsayaatanda gapu ta dagiti organisasion ti kangrunaan a mataliaw ita ti Ama ti Ili agsipud ta buklenda kangrunaan dagiti mannalon ken mangngalap ti 83 porsiento a pakabukl;an ti umili. Uray met ti 17 porsiento a sabali a sektor adda met kaibatoganda a pannakataming.
Kangrunaan a nasangaili iti pannakalukat ti Dayo ket ni Vice Gov. DV Savellano. Impanamnamana a 100 % ti suporta ti Gobierno Probinsial iti panagoperar ti Dayo iti panangidaulo ni Gov. Luis “Chavit” Singson.
Inlawlawag pay ti Bise Gob. a kayatna a yapal ken tuladen ti ili a Cabugao iti napnapananda a sabali a lugar nga adda dayona. Imbatadna a no nadur-as ti dayo, agtubo met ti adu a negosio iti aglawlawna a mangnayon ti masapulan ti tao ken iti Gobierno.
Innayon ti Bise Gob. a babaen ti BARANG-AY, programa ti Gobierno Probinsial ket ditoy pay a matulongan dagiti mannalon babaen iti pannakikoordinarda ken ni Farm Manager Dr. Cesar Soller, DVM ta adu ti programa ti Gobierno Probinsial a maited kadagiti mannalon pakaseknan iti pannakaidur-as ti agrikultura ken industria ti animal/dinguen tapno matulongan dagiti umili a dumur-as pay ti panagbiagda.
Inulit ni Mayor Ediboy a probitsaren koma dagiti umili dagiti serbisio nga itden ti Gobierno Probinsial ken Munisipal babaen ti panangipakitada iti napintas a pannakaipataray ti organisasionda ken kabaelanda nga ipatungpal dagiti nabukel a paglinteganda iti mayataday a pamay-an.
Iti dayta met la a panagtataripnong, binilin ti Mayor ni Mr. Dante Naval, Meat Inspector a mapasayaat ti aglawlaw ti opisina ti Dayo ta maaddaan ti pagtutugawan iti linong dagiti narukbos a kayo ken adda maaramid a paglakuan/panganan ken pagkalduan iti asideg ti Dayo. Manamnaama a maaramid dagitoy iti sumaruno a Sabado a pannakaangay ti Dayo.
Innayon pay ti Mayor a mapaaramidan ti pasdek a pagdagusan dagiti umay makidayo a naggapu iti adayo a ta rebbengna laeng a masangaili ti grupo a makinegosio iti ili ti Cabugao kasta met iti pagidiskargaan ken pagkargaan kadagiti biahero ti ayup.
-- Joed Sajonia
Posted by Bayan ng Cabugao, Ilocos Sur at 10:33 AM
Location: Cabugao, Philippines
Subscribe to: Post Comments (Atom)


text:
Lehislatibo a distrito iti Siudad ti Iligan
Ti Lehislatibo a Distrito iti Siudad ti Iligan ket isu idi ti pannakabagi ti Siudad ti Iligan iti Kadawyan a Batasang Pambansa manipud idi 1984 aginggana idi 1986. Kalpasan ti Rebolusion ti Bileg ti Tattao, ti pannakabagi ti siudad ket naisubli iti probinsia ti Lanao del Norte
Ti pannakaipasa ti Republika Tignay 9724 ket nangisina daytoy urbano unay a siudad manipud ti umuna a kongresional a distrito ti Lanao del Norte tapno mangporma ti bukodna a kongresional a distrito a nangrugi kadagiti panagbubutos idi 2010.
Maymaysa a distrito[urnosen | urnosen ti taudan]
- Populasion (2015): 342,618
Sapasap (awanen)[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas
- ^ a b Congressional Library Bureau. "Roster of Philippine Legislators". Republic of the Philippines, House of Representatives. Naala idi 18 Pebrero 2017.


text:
Nadakamat iti nasao a pammadayaw a napili ken napadayawan ti LGU-Cabugao maigapu iti positibo ken adu a naitulongna iti pannakaidur-as ti produksion ti pagay iti Region 1 iti Tawen 2013.
Ibagian met da Municipal Agriculturist Zenaida S. Andrada ken ni Mr. Nereo S. Daproza, Municipal Rice Program Coordinator, dagiti mapadayawan iti Outstanding Agricultural Extension Workers (AEWs) a napan nangbayabay ken ni Mayor Ediboy ken nangala metten ti naited a premioda idiay Manila.
Ti Search ket nangrugi a nailunsad idi Tawen 2012 ket tinawen a maang-angay daytoy babaen iti panangtarawidwid ti DA-National Rice Program babaen ken ni DA Undersecretary Dante S. Delima, Chairperson, 2013 National Rice Achiever’s Award tapno maallukoy dagiti LGUs a makipartisipar ken mangsuportar iti programa ti Ahensia ti DA ken ti Gobierno Nasional iti “Rice Self-Sufficiency”.
Ti Top 48 Municipalities a pakaibilangan ti LGU-Cabugao ket umawat iti premio a 1 Million Pesos (Project Grants) idinto ta P20,000 ti Premio nga awaten ti tunggal Outstanding Agriculture Extension Workers Awardee. # (Web In-Action)


text:
Monday, January 30, 2017
SUN SOAKED ILOCOS SUR BEACH FEST 2017”, NAANGAY MANEN ITI BARANGAY PUG-OS
Cabugao, Ilocos Sur – Naangay ti tallo nga aldaw, Enero 27-29 iti “Sun Soaked Ilocos Sur Beach Festival 2017” a ditoy ket napagsasalipan iti Beach Volleyball ken Frisbee Competition idiay Cabana Beach Resort (CBR), Brgy. Pug-os, Cabugao, Ilocos Sur babaen iti panangtarawidwid ti Benneg ti Sports ti Provincial Government ken inesponsoran da Former Congressman Ronald V. Singson, ken ni Governor Ryan Luis V. Singson ken kinakammayet ti LGU-Cabugao nga idauluan ni Mayor Josh Edward S. Cobangbang.
Naaramid ti Preparasion ken naluktan iti paay-ayam idi Enero 27, 2017. Nagatendar ditoy da Nag-Diputado Ronald V. Singson ken ni Governor Ryan Luis V. Singson agraman dagiti Opisiales ti Hunta Probinsial ket linukatanda ti panangrugi ti paay-ayam a no sadino a ditoy ket nagpartisiparan dagiti kameng ti nadumaduma nga asosasion ti sports iti pagilian.
Nagatendar ni Mayor Josh Edward S. Cobangbang a nangitedanna ti Mensahena iti pammasangbay a para iti sapasap a nakikaysa kadaytoy nga water sportsfest.
Iti pannaki-amad ti Web In-Action ken ni MDRRMC Officer Engr. Nestor B. Somera, naaramid ti naipabuya a dua nga event iti las-ud ti dua nga aldaw a nagbuyaan ti adu a bilang ti umili ken sangaili iti aplaya ti Barangay Pug-os, Cabugao, Ilocos Sur kadagita a petsa.
Innayon ti MDRRMC Officer a malaksid iti pannakaipromot ti Turismo ken Natural Resources iti lokalidad ket mairaman pay iti oportunidad para iti negosio a mangpataud iti trabaho dagiti panggep daytoy a paay-ayam ken maipabuya.
Naaramid ti Awarding iti napagsalipan a Dragon Boat Racing (naaramid idiay Magsingal) ken Beach Volleyball iti Cabugao Beach Resort, Barangay Pug-os, Cabugao, Ilocos Sur iti karabiyan ti Enero 28, 2017.
Naipamaysa ti Frisbee Competition iti Enero 29, 2017.
Kadagiti met aldaw ti pasalip, nakikaysa dagiti kameng ti First Aid Team ti RHU-Cabugao ken ti Cabugao Rescue nga idauluan ni Engr. Nestor B. Somera iti LGU-Cabugao agraman ti Kapolisan ken dagiti BPATS/Tanod iti nadakamat a barangay iti pannakatarabay dagiti agsasalip ken dagiti bisita kadaytoy a barangay.
Dagitoy a water sports ket pakauna a mangkulminar iti pannakaselebrar ti 13 nga aldaw a 10th Kannawidan Ylocos Festival 2017 iti Probinsia ti Ilocos Sur a marugian iti Enero 30, 2017 nga agpatingga inton Pebrero 8, 2017. # (Web In-Action)
Posted by Bayan ng Cabugao, Ilocos Sur at 10:18 AM
Subscribe to: Post Comments (Atom)


text:
Ni Rudy Ram. Rumbaoa
"Itedko kenka, ket manipud kenka awatek. Agdanggayta nga agmula iti bukel"
ADU dagiti natibo a kultura a pammati a ti puso ket isu ti rangtay iti nagbaetan ti Ama a Nailangitan ken Ina a Daga. Ket kadaytoy a tradision, adda met awaganda iti uppat a siled ti puso- ti paggapuan wenno mangsuporta ti emosional ken espiritual a salun-at. Naawagan dagitoy kas napno [full], nakalukat [open], nadalus [clear] ken napigsa [strong]. Marikna unay nga importante dagitoy a tradision tapno makita iti inaldaw no husto ti kondision dagiti uppat a siled ti puso. Saludsoden iti bagi: "Napno kadi ti pusok, nakalukat kadi ti pusok, nadalus kadi ti pusok ken napigsa kadi ti pusok?"
Idiaya kadatayo ti biag ti nagkaadu a direksion ti ayat, nagkaadu a gundaway tapno mapapintas, mapadakkel ken maawatan a naimbag daytoy kadawyan a marikrikna iti inaldaw. Ayat iti pamilia, iti sidong dagiti gagayyem ken asideg kadatayo. Maluktan ti pannakaawattayo kadagiti bambanag a sumangbay iti biagtayo ta isuda ti mata a manglukat kadagiti baro a posibilidad. Awan ti imposible iti ayat ta daytoy ti kaipapanan ti biag.
Ket iti ngay biang dagiti nataengan? Adda kadi pay marikna wenno maipariknatayo nga ayat kadakuada no addan dagitoy iti ngarab ni patay? No iladawan iti isip ti panaglugar ti nataengan iti maysa a pasilidad ti pagtaraknan, nakapimpimanda. Gapu't kinaimportante ti trabaho tapno agbiag ti tao, kasda ul-ulila a demmang a panawan wenno pinanawan ti pamilia, gagayyem ken am-ammo. Maiserrek wenno maibati iti maysa a pasilidad ket santo la manen makita wenno mapasiar ida no masapar wenno adda oras kadakuada. No maminsan, saanen.
Arigna a kasda la ubbing a mangur-uray kadagiti kaay-ayamda iti minalem. Ket no mapasungadandan dagiti kaay-ayamda, agkulibagtong ti pusoda- gapu't ragsak. Gumanaygay ti bagi ken mapno ti panunot iti namnama, a daytoy a namnama ti mangitunda kadakuada a pasetda pay la iti komunidad a paggargrawanda.
Iti daytoy a lubong a pagyananda, kasda la balud- a sa da laeng masirayan ti lawag ti init no mairuarda kadagiti kuarto a pagturoganda. Kasla pilid ti ligay ti kayarigan ti inaldaw a panagbiagda, agsublisubli ken maulit-ulit dagiti pasamak. Maluto ken maisagana ti taraon nga ipaunegda. Maisubo ti kanen wenno inumen. No saan, madigus ken madalusan ti rugitda. Ngem iti daytoy a paggarawan ken pagnaedan dagiti nataengan iti naunday a panawen [long-term], saan kadi nga adda met karbenganda nga agragsak ken makipagrambak iti ruar ti lubong a pagpuspusiposanda? Wenno nawaya kadi ti panunotda a mangipeksa nga aggaraw ti bagi nga awan ti mangibilin iti aramidenda? Awan kadi ti karbenganda a mangawat iti pannuporta a rumbeng nga awaten tapno mabalin nga aramiden ti kalikagumda uray no ania a siklo ti biag ti nabatbati pay nga adda kadakuada?
Ti mangipan wenno mangibati ti maysa nga ay-ayaten iti maysa a pagtaraknan ket naannad a panagdesision ti pamilia saan a gapu't kinapateg ti trabaho, wenno awan panawentayo a mangtaripato kadakuada, wenno ditayo kayat nga udiren ida gapu ta saandan nga ammo ti ar-aramidenda, wenno agkabawdan, wenno karusok ti rugitda-- ngem dakkel ketdi a karit kadatayo no kasano a mapespes ti asi, anus, ken pannakaawat iti agdama a sasaadenda.
Kadagiti dadduma [nangruna kadatayo a Filipino], an-anusanda piman a taripatoen wenno udiren tay kameng ti pamilia. No saan, iyawidda iti Filipinas ta sadiay a maited wenno maiserbi ti umno a pannakataripato ti salun-at. Agsikapda a kunada, ta paggaammoda, makainutda iti gastosenda. Ngem ana man ti nalawag a pagsaadan ti estado dagitoy a nataengan, awanto ti pagkunaan a diperensia ta iti dayta nga edadda, adda latta dagiti pagkunaan a pakarigatan ken kasapulanda-- nangruna iti naespirituan a panagbiag.
Adda nasapasap a pakarigatan [plague] ti espiritu ti tao, saan a ti bagi. Ket dagiti nataengan ti ad-adda a maapektaran wenno dalapusen daytoy a pakarigatan. Dagitoy ti: [1] kinaliday gapu't kinaagmaymaysa wenno pannakayadayo iti sabali, [2] awanan kabaelan a tulongan ti bagi wenno di makagaraw no awan tumulong, ken [3] agdudukot wenno agpulkok.
Ania ti kayatna a sawen?
-Dagiti tallo a nadakamat a pakarigatan ti mangtutuok kadakuada no magtengan dayta nga edad. Ngarud, saan la a dagiti mangud-udir kadagiti nataengan [caregivers] ti naikkan iti akem/responsibilidad a mangtaripato no di ket uray pay ti intero a komunidad tapno dagitoy nataengan agbiagda met a normal a kas kadatayo. Mariknada met ti ragsak a kas iti marikriknatayo- 'human habitat' a kunada. Nasken met ti agnanayon a pannakaiyasideg kadakuada dagiti mula, ayup ken ub-ubbing a kas paset ti pakaliwliwaanda. Daytoy ti mamagkoneksion iti napimpintas pay a relasion kadagiti nataengan ken dagiti makaliwliwa kadakuada-- isu't rangtay tapno maipateg ti biag.
Ti kaadda iti managayat a kadua wenno loving companionship [no daytoy man ket kameng ti pamilia, gayyem, am-ammo wenno manipud iti komunidad]- ta nabileg daytoy a mangkontra iti kinaliday. Saan la a dayta ta naikkan met iti opurtunidad ken gundaway dagitoy a nataengan a mangted ken mangawat iti pannakataripato-- dayta ti anekdota ti kinaawan a kabaelanna a mangtulong iti bukod a bagi.
Sabali laeng iti kaadda ti inspirasion tapno maibulos a siwawaya ti nakem iti inaldaw a panagbiagda ta posible daytoy a makapataud wenno mangpartuat iti napintas nga aglawlaw nga awan ti makatubeng-- daytoy ti mangkotra iti panagdudukot ken panagpulpulkok. Maperdi ti espiritu ti tao iti awan bugasna nga aktibidad. Ngarud, naikkan ti tao iti opurtunidad a mangaramid kadagiti banag nga importante kadatayo ta dayta ti bugas ken anagna iti salun-at ti tao.
Kaaduan kadagiti pagtaraknan nga ad-adda a medikal a wagas ti maaramat a mangagas kadagitoy a problema. Ngem saanen. Addan baro ken mas epektibo a wagas: "Saan koma a dagiti agas ti mangadipen kenka bayat iti pannakataming ti salun-atmo, ken saan nga agbalin nga isu ti apom [ti medisina] iti amin a banag."
Agtululoy ti pannakataripato ket awan koma ti bangen. Saan ngarud nga iyadayo ti umno a pannakataming manipud iti biag ti tao iti sabali ta dayta ti pangontra kadagiti nasapasap a pakarigatan dagiti nataengan.
No Apay a Nabangon ti EDEN Alternative
-Ti EDEN Alternative ket international a "not-for-profit" nga organisasion nga aramid kadagiti dadakkel a bambanag a mabalin a mangbalbaliw ken pagsiddaawan ti lubong. Ket segun iti pammati ti EDEN, saan nga agbalin a tubeng ti kinalakay wenno kinabaket ngem agtultuloy daytoy a pangal ti panagdur-as ken idadakkel imbes nga agbalin a tulnek ti ikakapsut ti bagi.
Ti pilosopia ti EDEN ket maibasar iti pammati a tunggal tao wenno indibidual nga addaan ag-agalen/rangkap a pisikal wenno mental ti mabalin a maaddaan iti nasayaat ken/wenno naimbag a kalidad ti panagbiag ken agtultuloy a dumakkel/mapalawa ken agsursuro iti pannuporta ti biag nga adda iti aglawlaw.
Agtultuloy met ti panagsukisok ti EDEN kadagiti alternatibo a pamuspusan tapno ad-adda pay a mapapintas ti pannakataming ken pannakataripato ti salun-at dagiti nataengan babaen iti proseso ti panangbalbaliw ken/wenno transformasion ti komunidad no sadino a sadiayda [dagiti nataengan] nga agtaeng ken agtrabaho. Ti sirmata/bision ti EDEN ket ikkaten ti kinaliday, kinaawanan kabaelan a tulongan ti bagi, ken panagdudukot wenno panagpulkok.
Simple ti konsepto ti EDEN. Mangisuro dagiti agarup 50 EDEN Educators, 60 mentors ken nasurok 15,000 associates kadagiti baro a masanay nga agngayangay nga agbalin a miembro iti lugar a pagin-indegan dagiti nataengan. Maisuro ken maipasagepsep kadagiti baro a miembro nga agtartrabaho kadagitoy a pasilidad ti kinaimportante ti biag a saan ket nga agpaadipen lattan iti medikal a solusion iti pakarigatan dagitoy a nataengan.
Ipakita ti EDEN Alternative no kasano ti kinaimportante ti kaadda ti kadua ken/wenno kadkadua, wenno ti opurtunidad/gundaway tapno maipaay ti nabugbugas a pannaripato kadagiti sabsabali a nabiag ken ti agtultuloy a panangparegta/panangbiag ti napimpinats pay a buya iti aglawlaw-- a no sadino a masansan ken mapaay dagiti pildora a mangagas iti tao iti inna ag-agalen. Inadaptar ti EDEN ti wagas a kanayon a makita iti inaldaw kas iti kaadda dagiti mula, ayup ken panangbisita dagiti ub-ubbing dagiti nataengan.
Pannakabalbaliw ti kultura dagiti long-term care organizations ti nalawag nga ipaawat ti EDEN Alternative. Kayat nga iyadayo no di pay ket pukawen ti EDEN ti tallo a karakterismo ti agdama a kultura ti maysa nga institusion isuda dagitoy: pessimism [situation nga awan namnama], cyanicism [sininismo/di panamati] ken stinginess [kinakirmet/kinakuripot]; ken tapno nawaya a maaramid ti panagdesision nga awan makatubeng iti agbalin a desision; ken maisentro a mismo dagitoy a desision iti pagkasapulan dagiti nataengan-- nga isu ti gagem ti EDEN. Ket babaen ti edenismo, daytoy ti mangtulong a mangsuporta iti nabugbugas a kaipapanan ti biag.
Ipakita ti panagadal a nabileg a rimienta [wenno aparato a masapul tapno maisayangkat ti aramid] ti pannakaiyimplimentar ti EDEN Alternative a mangpadur-as iti kalidad ti biag ken kuantidad ti pannaripato kadagiti agindeg iti nursing homes. Ngarud, iyeg ti EDEN dagiti prinsipyo ken kasanayan nga aramid tapno ti proseso ti panagbalbaliw kadagiti long-term care ket sakupenna pay ti dakdakkel ken nalawlawa a komunidad para kadagiti nataengan ken dagiti care partners nga agbibiag iti ruar ti institusion-- a maawagan daytoy iti EDEN at Home, a no sadino, maisentro ti kasapulan ti espiritu saan ket nga iti bagi ti tao.
Binangon ni Dr. William Thomas, maysa a Harvard-educated phycisian ken board-certified geriatrician, ti EDEN idi 1994. Ti EDEN Alternative ti nangsanay iti agarup 23,000 Eden Associates ken addaanen iti 200 registered homes iti Estados Unidos, Canada, Europe ken Australia. Saan la a dayta, manarimaan ti pannakasanay dagiti boluntario nga associates iti Eastern ken Western Canada, Australia, New Zealand, Japan, Denmark, Switzerland ken Inglatera. Ti International Eden Alternative Regional Coordinator ti mangidanon ti Eden Alternative Philosophy ken Principles iti amin a suli ti lubong.


text:
Narugian ti pannakabakuna dagiti agad-adal iti elementaria idi Marso ken daytoy ti umuna a bakuna a kontra iti dengue a nayam-ammo iti sangalubongan.
Kinuna ti Malakanyang, babaen ken ni Presidential Communications Secretary Herminio Coloma, Jr., a dakkel met ti akem dagiti doktor a Filipino iti panagsukisok ken pannakapataud ti nasao a bakuna ken nasurot dagiti kangatuan a pagrukodan iti sangalubongan sakbay a nairuar daytoy a bakuna tapno manamnama ti kinatalged ken kinasamayna.
Babaen met itoy a bakuna, manamnama ti pannakailiklik dagiti ubbing iti makapatay a dengue fever.
Iti sabali a bangir, kuna ti World Health Organization a mayayon iti rekomendasionna ti maiwaywayat a dengue vaccination program iti Filipinas.
Naglasat ti dengue vaccine, nga am-ammo a kas Dengvaxia, iti 20 a tawen a panagsukisok ken pannakapartuat ken maited laeng daytoy kadagiti ubbing nga agtawen iti 9 agingga kadagiti agkabannuag nga agtawen iti 45.
(Naipablaak iti Bannawag, Mayo 2, 2016 a bilang.)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Hebreo 2:1-18
2 Dayta ti makagapu a ti bambanag a nangngegtayo+ nasken nga ipaayantayo iti panangipangag nga ad-adda ngem iti gagangay, tapno saantayo a pulos mayayus.+2 Ta no ti sao a naisao babaen kadagiti anghel+ napaneknekan a natibker, ket ti tunggal salungasing ken tignay a kinasukir immawat iti pannusa maitunos iti kinahustisia;+3 kasano ti panaglisitayo+ no liniwayantayo+ ti pannakaisalakan a kasta ti kinadakkelna+ idinto ta nangrugi a maisao dayta babaen iti Apotayo+ ken pinatalgedan+ kadatayo dagidiay nakangngeg kenkuana,4 bayat a nakikadua ti Dios iti panangsaksi babaen kadagiti pagilasinan kasta met kadagiti tanda ken iti nadumaduma a mannakabalin nga ar-aramid+ ken babaen kadagiti pannakaibunong+ ti nasantuan nga espiritu sigun iti pagayatanna?+5 Ta saan a kadagiti anghel ti nangipasakupanna ti mapagnaedan a daga nga umay,+ a maipapan iti dayta agsasaokami.6 Ngem maysa a saksi ti nangted iti pammaneknek iti maysa a paset, a kunkunana: “Ania ti tao tapno sipapanunotka kenkuana,+ wenno ti anak ti tao tapno aywanam?+7 Isu inaramidmo a nababbaba bassit ngem kadagiti anghel; kinoronaam iti dayag ken dayaw,+ ket dinutokam nga agaywan iti ar-aramid dagiti imam.+8 Amin a bambanag impasakupmo iti baba dagiti sakana.”+ Ta iti dayta panangipasakupna kenkuana ti amin a bambanag+ awan binaybay-an ti Dios a saan a naipasakup kenkuana.+ Ita, nupay kasta, saantay pay a makita a naipasakup kenkuana ti amin a bambanag;+9 ngem makitatayo ni Jesus, a napagbalin a nababbaba bassit ngem kadagiti anghel,+ a nakoronaan iti dayag+ ken dayaw gapu iti panagsagabana iti ipapatay,+ tapno ramananna ni patay maipaay iti tunggal tao babaen ti di kaikarian a kinamanangngaasi ti Dios.+10 Ta mayanatup iti daydiay nakaigapuan ti kaadda ti amin a bambanag+ ken babaen kenkuana adda ti amin a bambanag, iti panangyeg iti adu nga annak iti kinadayag,+ a pagbalinen a perpekto ti Kangrunaan nga Ahente+ ti pannakaisalakanda babaen kadagiti panagsagaba.+11 Ta agpadpada a ti mangsansantipikar ken dagidiay masansantipikar+ nagtaudda amin iti maymaysa,+ ket gapu itoy isu saan a mabain a mangawag kadakuada iti “kakabsat,”+12 a kas iti kunana: “Ideklarakto ti naganmo iti kakabsatko; iti tengnga ti kongregasion idaydayawkanto babaen iti kanta.”+13 Ken manen: “Agtalekakto kenkuana.”+ Ket manen: “Adtoy! Siak ken dagiti ubbing, nga inted kaniak ni Jehova.”+14 Gapuna, yantangay dagiti “ubbing” makiramramanda iti dara ken lasag, uray isu umasping unay a nakiraman iti isu met laeng a bambanag,+ tapno babaen ti ipapatayna+ pukawenna+ daydiay addaan iti pannakabalin a mangyeg iti ipapatay,+ awan sabali, ti Diablo;+15 ken tapno luk-atanna+ amin dagidiay a gapu iti buteng iti ipapatay+ naipasakupda iti pannakaadipen iti intero a panagbiagda.+16 Ta iti kinapudnona saan a dagiti anghel ti badbadanganna, no di ket ti bin-i ni Abraham ti badbadanganna.+17 Gapuna rebbengenna ti agbalin a kas iti “kakabsatna” iti amin a bambanag,+ tapno isu agbalin a naasi ken matalek a nangato a padi iti bambanag maipapan iti Dios,+ tapno mangidaton iti pangikappia+ a sakripisio maipaay iti basbasol dagiti tattao.+18 Gapu ta isu nagsagaba idi masubsubok,+ kabaelanna ti bumadang kadagidiay masubsubok.+


text:
Pebrero 8-14
Nehemias 5-8
Kanta 123 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Nehemias—Naisangsangayan a Manangaywan”: (10 min.)
Ne 5:1-7—Dimngeg ni Nehemias kadagiti umili ken nagtignay (w06 2/1 9 ¶2)
Ne 5:14-19—Impakita ni Nehemias ti kinapakumbaba, di kinamanagimbubukodan, ken kinaannad (w06 2/1 10 ¶4)
Ne 8:8-12—Nakiraman ni Nehemias iti panangipaay iti naespirituan nga instruksion kadagiti umili (w06 2/1 11 ¶4)
-
Panagkali iti Naespirituan a Gameng: (8 min.)
Ne 6:5—Apay a nangipatulod ni Sanballat iti “silulukat a surat” ken ni Nehemias? (w06 2/1 9 ¶3)
Ne 6:10-13—Apay a saan nga inawat ni Nehemias ti insingasing ni Semaias? (w07 7/1 30 ¶15)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: Ne 6:14–7:7a (4 min. wenno awan pay)
AGBALIN A MAS EPEKTIBO ITI MINISTERIO
Damo a Pannakisarita: (2 min. wenno awan pay) Itukon ti agdama nga Agriingkayo! nga itampok ti topiko iti akkub. Mangibati iti pagsaritaan para iti panagsarungkar.
Panagsarungkar: (4 min. wenno awan pay) Idemostra no kasano a sarungkaran ti maysa a nangipakita iti interes iti topiko iti akkub ti agdama nga Agriingkayo! Mangibati iti pagsaritaan iti sumaganad a panagsarungkar.
Panangyadal iti Biblia: (6 min. wenno awan pay) Idemostra ti panangyadal iti Biblia. (bh 28-29 ¶4-5)
PANAGBIAG KAS KRISTIANO
Kanta 62
‘Rumagragpatka’ Kadi?: (15 min.) Palawag ti panglakayen a naibatay iti Pagwanawanan a Septiembre 15, 2014, panid 3-6. Ipabuya ti video a napauluan iti Brothers—Reach Out for a Fine Work, a naiparang iti JW Broadcasting idi Disiembre 2015. Ipaganetget dagiti umiso a rason no apay a rumagpat ti maysa, ken ilawlawag no kasano nga aramiden dayta ti maysa a kabsat a lalaki. Siaayat a paregtaen dagiti kakabsat a lallaki a rumagpatda tapno makualipikarda nga agbalin a ministerial nga adipen ken panglakayen.
Panagadal ti Kongregasion iti Biblia: ia kap. 8 ¶17-27, repaso iti p. 75 (30 min.)
Repaso ken Dagiti Maadal iti Sumaruno a Lawas (3 min.)
Kanta 125 ken Kararag


text:
Monday, August 17, 2015
BLESSING TI DUA A BARO A TRAKTORA, NAARAMID
Cabugao, Ilocos Sur – Kalpasan ti Flag Raising Ceremony, naangay ti B lessing ti dua a baro a traktora nga inparuar ti DA-RFO 1 (HVCDP) a para kadagiti Asosasion ti Cabugao Vegetable Producers and Traders Association ken iti Reppa-ac Vegetable Growers Association iti Agosto 17, 2015 a no sadino a ditoy ket dinar-ayan dagiti Opisiales ti ili, umili ti Cabugao ken ti Pamilia-LGU nga indauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano.
Impeksa ni Mayor Edgardo “Ediboy” S. Cobangbang, Jr. iti naan-anay a ragsak ken panagyamanna kadaytoy a nagun-od a proyekto ta naipakita dagitoy nga asosasion a kinabaelanda nga imbaklay ti counterpart-da nupay pannakayendorso ti binagi ti Munisipio iti pannakagun-od dagitoy a makinaria iti DA-Regional Field Office 1. Pinagyamanan pay ti Ama ti Ili iti panangbendision dagitoy a ramit babaen ken ni Rev. Fr. Felix Costales. Kimmablaaw ken nagyaman iti amin a timmabuno iti daytoy a seremonia. Dinakamat latta ti Ama ti Ili iti napintas nga ibunga ti nasayaat nga intension babaen iti napudno a serbisio ket di agressat ti maisangpet a proyekto a pakakitaan nga ammoda a tuntonen ti kaikarianda a serbisio kadagiti mayataday nga Ahensia a kas iti DA.
Innayon ni Mayor Ediboy nga aywananda dayta a galadda ken prinsipio a nasursuroda iti panangtarabay kadakuada ti Munisipio ket no kastoy ti pagbanagan dagiti Asosasion ket adunto latta ti mapasangpet a proyekto a pagsayaatan dagiti umili ti Cabugao nangruna iti Sektor-Agrikultura.
Iti nasao a Blessing Ceremony, nagatendar ti sibubukel a kameng ti Konseho Munisipal nga idauluan ni Vice Mayor DJ Savellano; Ms. Elsa V. Rafanan, HVCDP Provincial Coordinator; Mrs. Ester P. Aguimbag, Municipal HVCDP Coordinator; OIC Municipal Agriculturist Robert S. Savella; MAFC Chairman Rogelio Barlolong; Mr. Armando Azcueta, Presidente ti Cabugao Vegetable Producers and Traders Association ken dagiti Opisiales ken Miembros ti Reppa-ac Vegetable Growers Association; Miss Edith Castillo; Barangay Officials nga idauluan ni ABC President Thaddeus “Teddy” U. Soller ken ti Pamilia-LGU iti pannakaimatang iti pannakabendision dagitoy dua a baro a traktora. # (Web In-Action)
Posted by Bayan ng Cabugao, Ilocos Sur at 11:00 AM
Subscribe to: Post Comments (Atom)


text:
Kadakami nga agkakabagis (Father side), sikami nga agkabsat ti maka-awat ken maka-sarita ti ilokano. Uray diyay tatang ko, ha-an unay nga agsarita ti ilokano, dimak-el gamin idiay estates di katurad ni inang ko nga dimak-el idyay ilokos ken isabela.
Ubing-ak pay (Grade school) idi pim-mutok dyay bulkan.
Dik malipatan nga na rib-a diyay balay mi ken nagbayag nga awan ti silaw.
Im malis amin nga kab-balay mi, ngem sikami nga agpapamilya (Apong Iding - kabsat ti taltalaga nga apong ko, Inang ken ading ko; mam may sak nga lalaki, awan dyay tatang ko OFW gamin) nagbati.
Napan kami diyay balay ni apong ko (Inang ken tatang ni papak) nga ramid ti bato. Bag laingen napigsa diyay balay, di nga narib-a. Ado nga aeta ti naki kab balay kenyami.
Dik malipatan nga kan-ayon nga ag-gin gined ken ag-gurgurood ngem di ak mabuteng.
Ado ti libre nga makan kasano ado ti rasyon, id dyay eskwela mi (public), ad da ti tsokolate drink nga in ted ni Cory, nalipatak jay nagan nan ngem naimas. kada alas tres ti malem, ag distibute ti trigo dyay titser mi nga inluto ti in-inang ken tat-tatang mi.


text:
Thursday, February 2, 2012
BALES
Ababa a sarita ni Dexter Marin Fabito
AD-ADDA nga inirutan ni Teody Guerrero ti putan ti Magnum 357 idinto a nakaturong dagiti kumilaw a matana iti balay ni Narlon Aguinaldo. Dina ikaskaso dagiti sumanengseng a lamok iti naglemmenganna iti likud dagiti naintar a santan iti igid ti nalipatanen ti politiko a kalsada.
Binulodna ti paltog ken ni Sebastian “Sabas” Manakep a kompadrena a taga-Pamplona. Glock 9 ti kayat nga ipabulod ni kompadrena ngem kinaykayatna daytoy iggemna ita a panggudas ken ni Narlon a nangpaltog iti daydi buridekna nasuroken a makatawen ti napalabas. Nabiit pay idi a nagturpos daydi barona iti kinainhiniero.
Tallo aldawna idiay Pamplona. Awan pulos nangibagaanna, uray ni baketna, malaksid ken ni kasinginna, a mapan sadiay. Alas singko itay tumalaw sadiay. Aggingginnuyodanen ti lawag ken sipnget itay sumangpet ditoy lugarda. Pagsiyaatanna ta awan nakakita kenkuana. Agsublinto met la a dagus apaman a maisayangkatna ti planona tapno dida pagatapan. Ti ammoda latta ket adda isuna idiay Pamplona.
Madamdama pay, adda naanninawanna a tao. Nainayad ti pannagna daytoy. Agtaliaw-taliaw. Isu la ketdi ni Rolando! Apaman a nakaasideg ti tao iti ridaw imsiagen ti muser ti bala manipud iti silencer ti igam. Nakaibalesen!
Uray la nanablaag ti rikep ti ridaw a natumbaan ti napasag. Nagsiim-siim ni Teody iti aglawlaw. Awan tao. Tumalaw koman ngem isu met a mailukat ti ridaw. Napasarunuan iti napigsa a pukkaw. “Leodyyyyyyyyyyyy!” – 0
MAIN PAGE
AD-ADDA nga inirutan ni Teody Guerrero ti putan ti Magnum 357 idinto a nakaturong dagiti kumilaw a matana iti balay ni Narlon Aguinaldo. Dina ikaskaso dagiti sumanengseng a lamok iti naglemmenganna iti likud dagiti naintar a santan iti igid ti nalipatanen ti politiko a kalsada.
Binulodna ti paltog ken ni Sebastian “Sabas” Manakep a kompadrena a taga-Pamplona. Glock 9 ti kayat nga ipabulod ni kompadrena ngem kinaykayatna daytoy iggemna ita a panggudas ken ni Narlon a nangpaltog iti daydi buridekna nasuroken a makatawen ti napalabas. Nabiit pay idi a nagturpos daydi barona iti kinainhiniero.
Tallo aldawna idiay Pamplona. Awan pulos nangibagaanna, uray ni baketna, malaksid ken ni kasinginna, a mapan sadiay. Alas singko itay tumalaw sadiay. Aggingginnuyodanen ti lawag ken sipnget itay sumangpet ditoy lugarda. Pagsiyaatanna ta awan nakakita kenkuana. Agsublinto met la a dagus apaman a maisayangkatna ti planona tapno dida pagatapan. Ti ammoda latta ket adda isuna idiay Pamplona.
Madamdama pay, adda naanninawanna a tao. Nainayad ti pannagna daytoy. Agtaliaw-taliaw. Isu la ketdi ni Rolando! Apaman a nakaasideg ti tao iti ridaw imsiagen ti muser ti bala manipud iti silencer ti igam. Nakaibalesen!
Uray la nanablaag ti rikep ti ridaw a natumbaan ti napasag. Nagsiim-siim ni Teody iti aglawlaw. Awan tao. Tumalaw koman ngem isu met a mailukat ti ridaw. Napasarunuan iti napigsa a pukkaw. “Leodyyyyyyyyyyyy!” – 0
MAIN PAGE
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Salmo 52:1-9
Iti mangiwanwanwan. Maskil. Ni David, idi a ni Doeg nga Edomita immay ket imbagana ken Saul ket kinunana kenkuana a ni David dimteng iti balay ni Ahimelec.+52 Apay a pagpasindayagmo ti dakes, O sika a mannakabalin?+Ti naayat a kinamanangngaasi ti Dios ket intero nga agmalem.+2 Dagiti panagrigat ti ganggandaten ta dilam, napatadem a kas iti labaha,+Agar-aramid buyogen ti panangallilaw.+3 Ad-adda nga inayatmo ti dakes ngem ti naimbag,+Kinaulbod nga ad-adda ngem ti panagsao iti kinalinteg.+Selah.4 Inayatmo ti amin a mangalun-on a sasao,+O sika a manangallilaw a dila.+5 Ti met laeng Dios rugpuennakanto met iti agnanayon;+Dalebennakanto ken alat-atennaka iti toldam,+Ket sigurado a parutennakanto iti daga dagidiay sibibiag.+Selah.6 Ket dagidiay nalinteg makitadanto dayta ket agbutengdanto,+Ket isu katawaandanto.+7 Adtoy ti nabaneg a lalaki a saan a mangikabil iti Dios kas sarikedkedna,+No di ket agtalek iti kinaruay ti kinabaknangna,+A sumalinong kadagiti pammarigatna.+8 Ngem kaslaakto iti nabaludbod a kayo nga olibo+ iti balay ti Dios;Agtalekak iti naayat a kinamanangngaasi ti Dios agingga iti tiempo a di nakedngan, iti mismo nga agnanayon.+9 Idayawkanto agingga iti tiempo a di nakedngan, ta nagtignayka;+Ket manginanamaakto iti naganmo, agsipud ta naimbag dayta, iti sanguanan dagidiay nasungdom.+


text:
Wednesday, April 27, 2016
TARAUDI A RABII KEN ALDAW TI PIESTA 2016, NARAGSAK!
Cabugao, Ilocos Sur – Iti kaaldawan ti Ragsak Cabugao Festival 2016 idi Abril 25, 2016, naaramid ti Concelebrated Mass iti 8:00 AM iti Cabugao Catholic Church a dinar-ayan dagiti umili ken ti Pamilia-LGU nga indauluan ni Mayor Edgardo “Ediboy” S. Cobangbang, Jr.
Indauluan da Rev. Fr. Felix Costales, Parish Priest ken ni Bishop Marlo M. Peralta, D.d. iti Archdiocese of Nueva Segovia dagiti Papadi a nangannong iti Misa a nangipaay ti Solemnidad ti pannakaselebrar ti Panagpiesta ti Patron ti Ili ti Cabugao, ni San Markos Ebanghelista.
Kabayatanna, nangipaay ti napnuan ray-aw ti Basketball Specials Finals a nagsalipan dagiti Tomboy ken Bakla. Sakbayna, nagsasalip ti dadduma a Team idi Abril 22 ken 24, 2016.
Nangayed ken naragsak met ti naangay nga LGBT Night iti karabiyan ti Abril 26, 2016. Iti Awarding, dimmar-ay da Vice Mayor DJ Savellano; SBM Jayhan Charisma Alcid-Tan; SBM Atty. Bryan Jett S. Pano ken ni PSWD Officer Ferdinand “Joy” R. Concepcion a nangimatang iti pannakapadayaw dagiti nagballigi iti Talentoda. # (Web In-Action)
Posted by Bayan ng Cabugao, Ilocos Sur at 11:52 AM
Subscribe to: Post Comments (Atom)


text:
Ayanan Dagidi Kari?
August 4, 2010 Leave a comment
Ti kari ket sagrado.
Ti kari ket masapul a matungpal, tungpalen ken aramiden.
Ti kari ket saan laeng a sao, no di ketdi aramiden.
No isaom, aramidem.
Nalpasen ti kayat dagiti nagadu a mayat nga agserbi. Nalpasen ti panawen a panagpili ti agserbi ti kaadduan, ti komunidad, ti gimong. Napilin ken situtugawdan.
Dagidi nanumo a kakabsat, addi, mamanong, nananang, mamanang ket madaydayawdan. Isudan ti madaydayaw a mayor, ti madaydayaw a bise mayor ken dagiti madaydayaw a konsehal ti ili. Saandan a nanumo ken mapatakder payen ti tao nga agpalakpak no kastan a sumungadda ti tallaong.
“Pasungadantayo man ti nabara a palakpak ti madaydayaw a mayortayo!”
“We are acknowledging the arrival of our Honorable….!”
Nalpasen daydi panawen a dagiti agngayangay a politiko ket kaslada man aglako ti nalaes a bulilit, galunggong, nga agsursor uray no sadino a sulinek a paset ti masakupanda basta laeng adda botante.
“Dumanonkami man apo dita madaydayaw a pagtaengenyo…”
“Ala, diyo koma liplipatan daytoy nanumo a kabsatyo…”
Wen, nalpasen ti eleksion.
Ngem, ayannan dagidi kari?


text:
John Steinbeck
Ni John Ernst Steinbeck, Jr. (Pebrero 27, 1902 – Disiembre 20, 1968) ket maysa idi nga Amerikano a mannurat. Isu ket kaaduan a naamammuan para iti nobel a nangabak ti Premio Pulitzer Prize iti Ti Pungtot dagiti Ubas (1939), Daya ti Eden (1952) ken ti nobela tiDagiti Bao ken Lallaki (1937). Isu ket nagsurat kadagiti duapulo ket pito a libro,mairaman dagiti sangapulo ket innem a nobela, innem a saan apiksion a liblibro, ken lima nga urnong dagiti ababa a sarita, ni Steinbeck ket nagungunaan ti Premio Nobel iti Literatura idi 1962.
Dagiti nota[urnosen | urnosen ti taudan]
- ^
"Ti Premio Nobel iti literatura 1962: Presentasion a bitla babaen ni Anders Österling, Permanente a Sekretario ti Sueko nga Akademia". NobelPrize.org. Naala idi Abril 21, 2008.
Dagiti nagibasaran[urnosen | urnosen ti taudan]
- DeMott, Robert ken ni Steinbeck, Elaine A., eds. John Steinbeck, Dagiti Nobela ken Sarsarita 1932–1937 (Biblioteka ti Amerika, 1994) ISBN 978-1-883011-01-7
Dagiti silpo ti ruar[urnosen | urnosen ti taudan]
Midia a mainaig kenni John Steinbeck iti Wikimedia Commons
Dagiti inadaw a sasao a mainaig kenni John Steinbeck iti Wikiquote (iti Ingles)


text:
Paradox iti Bigat
i.
Bimmangonka a nasapa tapno estimarem
ti gargaret dagiti annakmo
a sumrek a nasapa iti eskuelaan.
Inrapinmo metten ti nagluto iti pammigatyo.
Iti panagsangom iti dalikan diam napuotan
iti iyaasideg ni lakaymo ket inarakupnaka a nakatallikud.
"Agtalnaka man" ket sinimpam ti dastermo a natiritir.
Napan nagdalupisaak ni lakaymo a napasugnudan iti sango ti dulang.
Nagdardaraska met a nangkarga iti taza
iti pampapudotna iti rusokna sakbay
a mapan agarado iti bangkag.
Inyawatmo ti nabaaw a kape.
Dina sinimsiman ngem ketdi nagrupanget,
Diam mailadawan ti rupana.
Nagdanagka.
"Saanen a kas iti dati ti raman ti templam!"
ii.
Saanka a nasapa a bimmangon tapno estimarem
ti gargaret dagiti annakmo
a sumrek a nasapa ti eskuelaan.
Dika met inrapin ti nagluto iti pammigatyo.
Dika simmango iti dalikan ngem napuotam
ti di panangasideg ni lakaymo kenka, saanaka nga inarakup ta simmangoka.
"Dika man agpakatalna" ket inlukaismo ti dastermo a nasimpa.
Saan a nagdalupisaak ni lakaymo iti sango ti dulang ta di a napasugnudan.
Ininnayadmo ketdi ti nangkarga iti taza
iti pampapudotna iti rusokna sakbay
a mapan agarado iti bangkag.
Inyawatmo ti napudot a kape.
Sinimsimanna ket immisem,
Nalailo ti rupana.
Immisemka.
"Kas iti dati pay laeng ti templam!"
*maysa daytoy nga experimental a verso.
Val City | Marso 17, 2011
Ladawan: http://www.flickriver.com


text:
News Categories
Latest Bloggers
Facebook Like
SugponewsBlog
This is some blog description about this site
Musika Ken Selebrasion Iti Kasangay ni Congressman Eric Singson
Candon City, Ilocos Sur - “Agyamanak kenni Apo Dios iti panakaiparsuak.” Kinuna ni Congressman Eric Singson iti naragsak a panangrambakna iti kasangayna a naigiddato iti panakarambak iti aldaw dagiti Tatang idi Hunio 15 idiay Candon Civic Center.
Dagiti bisita ken nangipaay iti mensahe ket pakairamanan da Gobernador Luis Ryan Singson ti probinsia ti Ilocos Sur, Gobernador Eustaquio Bersamin iti probinsia ti Abra, Congressman Victor Ortega ken ni sigud a San Fernando City Mayor Mary Jane Ortega iti La Union, Congressman Nicasio Aliping, Jr. iti Baguio City, Bishop David William Antonio ti San Juan de Sahagun Parish Church ken dagiti papadi, Mayor Ericson Singson ken dagiti mamayores iti maikaddua a distrito ti Ilocos Sur.
Malaksid kadakuada ket immay ken kinablaawan pay dagiti Regional Director ken Provincial Directors ti naduma-duma nga ahensia ti gobierno, dagiti bise-mayor ken konsehales iti naduma-duma nga ili ken dadduma pay a nakipagrambak iti kasangayna.
Sakbay iti programa iti Candon Civic Center, immun-una pay a naaramid ti Misa iti simbaan Katoliko iti Candon babaen kenni Bishop Antonio. Simmaruno ti programa iti civic center a nakairamanan ti programa ken naragsak a kankanta babaen iti panangidaulo ni Jay Cayuca a maysa a premier violinist iti pagilian a Pilipinas.
“Agyamanak ta naikkanak iti gundaway nga agserbi kadagiti tattao ken addaanak iti naragsak a pamilia.” Kinunana iti interview kenkuana iti sanguanan dagiti nagkaadu a tattao a nangiyabrasa iti panangikablaaw kenkuana.
Nagbalin a naisangsangayan ti kasangayna gapu iti panangipaay ni Jay Cayuca iti sonata para kadagiti amma a maramrambakan iti daytoy nga aldaw.
Nagbalin pay a good mood ni Congessman Singson iti panangpalugodna iti panaki-picture kadagiti tattao nangruna kadagiti scholars iti programana a kas koma ti Candon City Culinary Arts, Government Apprentice Program, Congressman Eric D. Singson Scholarship Grant (CEDSSG), dagiti empleado iti opisinana, kameng ti media ken dagiti kangrunaan iti amin iti pamiliana.undefined
Comments
Beautiful Design
Sugpon website is inspired by one of the most beautiful templates in the planet. As you can see every detail is astonishing.
Mobile-Friendly
Prepare your iPhone and Android Gadgets. This website can be enjoyed in both devices. Amazingly responsive.
Be One of Us
Be part of our community of people who are very passionate about news-writing and blogging. Register now. It's free.


text:
Kadagiti agnanaed iti igid ti baybay, nangruna iti katangriban, malaksid iti panagbaknad kadagiti shells ken ikan, panagsilaw ti kurita, panagpana ti sungayan ken dadduma pay, maysa a kadaywan nga ar-aramiden ket ti panagbanniit.
Ngem daksanggasat no dadduma, ta adda latta met dagiti mangngalap a maaksidente a pakaigapuan iti panakakeltay ti biag. Adda dagiti mangngalap a maduyok ti susay.
Ni Edward, 22 anios iti Apatot, San Esteban ket maysa a mangngalap. Nagbanniit iti katangriban. Nangruna ta mayat met ti tiempona, barbareng nga adu ti maalana.
Ti kurapo ket maysa a klase ti ikkan a maala iti banniit. Pagaayatna ti aglangoy iti yan dagiti batbato. Nakersang ti kariskisna, nangisit ti marisna a ti dadduma ket addaan iti batik a puraw a kasla iti dalmation nga aso. Ngem ti pigarna, ama, nakatadtadem.
Immirteng ti bannit Edward, ammona lattan, adda dimmawi iti simana. Idi inngatona manipud iti pagat siket kaadalem a nagbanniitan, maysa gayam a kurapo.
Aglaglagto. Nagparang ti natarumamis a pigarna. Masapul ngarud a patayenna daytoy. Mabalin a patayen babaen iti pananglipit iti ulona. Ngem no madi, kagaten laengen. Kinagatna ti ikan.
Ngem iti panangkagatna, nagkulibagtong daytoy. Ket nagdiretso iti karabukobna. Nakaro nga ut-ot ti narikna ti biktima. Uray kasano ayat a maakkal ngem madi, nangruna ket sumigar met ti pigarna.
Naitaray iti ospital, ngem daksanggasat a natay ti biktima.
Kinuna ni Dr. Figueroa iti Candon General Hospital, iti dua nga abut iti karabukob, iti ngamin pagangsan ti nagsullatan ti ulona. No iti koma pagdiretsuan ti taraon, posible a nagbiag ti biktima.


text:
Friday, May 15, 2015
6 A RECIPIENTS, MATULONGAN ITI EXTENDED AICS
Cabugao, Ilocos Sur – Natulongan ti innem a katao babaen iti Extended Aid to Individual in Crisis Situation (Ex-AICS) Program ti DSWD-Region 1 ken ti LGU-Cabugao a dagitoy nga umili ket agnaedda iti nadumaduma a barangay ti ili a Cabugao, Ilocos Sur.
Naaramid iti turn-over ti tulong babaen ken ni Mayor Edgardo
“Ediboy” S. Cobangbang, Jr. idi Mayo 14, 2015 iti Opisina ti Municipal Mayor iti Cabugao Municipal Hall. Nakikaysa da SBM Vicky S. Serna ken ni SBM Josefina S. Vallejo kadagiti maseknan a recipients kasta met ni MSWD Officer Mrs. Lydia S. Gazmen.
Dagitoy a naited a tulong ket nadagup iti P110,000.00 a kantidad ket maaramatda iti nadakamat a pakasapulanda ken nakaawatda maigapu iti kinakurapay a maibasar iti National Household Targeting System nga inwayat ti DSWD iti kallabes a Tawen. # (Web In-Action)
Posted by Bayan ng Cabugao, Ilocos Sur at 9:59 AM
Subscribe to: Post Comments (Atom)


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Zacarias 3:1-10
3 Ket impakitana kaniak ni Josue+ a nangato a padi a sitatakder iti sanguanan ti anghel ni Jehova, ken ni Satanas+ a sitatakder iti makannawanna tapno isu busorenna.+2 Idin [ti anghel+ ni] Jehova kinunana ken Satanas: “Babalawennaka ni Jehova,+ O Satanas, wen, babalawennaka ni Jehova, isuna a mangpili iti Jerusalem!+ Saan aya a daytoy ket tarikayo a narabsut iti apuy?”+3 Ita no maipapan ken Josue, sikakawes idi kadagiti narugitan a kawes+ ken sitatakder iti sanguanan ti anghel.4 Idin simmungbat ket kinunana kadagidiay sitatakder iti sanguananna: “Ikkatenyo kenkuana dagiti narugitan a kawes.” Ket kinunana kenkuana: “Kitaem, pinalabasko kenka ti biddutmo,+ ket makawesanka kadagiti nadaeg a pagan-anay.”+5 Iti kasta kinunak: “Mangikabilda koma iti nadalus a turbante iti rabaw ti ulona.”+ Ket inkabilda ti nadalus a turbante iti rabaw ti ulona ket kinawesanda kadagiti pagan-anay; ket ti anghel ni Jehova sitatakder idi iti asideg.6 Ket ti anghel ni Jehova nangrugi a mangsaksi ken Josue, a kunkunana:7 “Daytoy ti kinuna ni Jehova ti buybuyot, ‘No iti daldalanko ti pagnaamto, ken no ti pagrebbengak ti salimetmetamto,+ iti kasta sikanto met ti mangukom iti balayko+ ken aywanam met dagiti paraanganko; ket sigurado nga ipaaykonto kenka ti siwayawaya nga iyaadani iti tengnga dagitoy a sitatakder iti asideg.’8 “‘Denggem, pangngaasim, O Josue a nangato a padi, sika ken dagiti kaduam a situtugaw iti sanguanam, ta lallakida nga agserserbi a kas dagiti tanda;+ ta adtoy iyegko ni adipenko+ a Tarubong!+9 Ta, adtoy! ti bato+ nga insaadko iti sanguanan ni Josue! Iti rabaw ti maysa a bato adda pito a mata.+ Adtoy ikitikitko ti kitikitna,’+ kuna ni Jehova ti buybuyot, ‘ket ikkatekto ti biddut dayta a daga iti maysa nga aldaw.’+10 “‘Iti dayta nga aldaw,’ kuna ni Jehova ti buybuyot, ‘umawagkayto, tunggal maysa iti sabali, bayat ti kaaddayo iti sirok ti puon ti ubas ken bayat ti kaaddayo iti sirok ti kayo a higos.’”+


text:
Thursday, July 14, 2016
CUTTING OF RIBBON TI BARO A PASDEK, NAANGAY ITI CABUGAO SOUTH CS
Cabugao, Ilocos Sur – Naangay ti pannakabendision ken cutting of ribbon ti baro a pasdek ti pageskuelaan iti Cabugao South Central School iti Hulio 14, 2016 iti Brgy. Bonifacio, Cabugao, Ilocos Sur.
Immuna a naangay ti Nasantuan a Misa nga inannong ni Rev. Fr. Felix Costales iti School Stage and Auditorium a nagatendaran dagiti agbasbasa; mangisursuro; ken dagiti nagannak sa binendisionan ti Kura Paroko ti baro a classroom building babaen iti panangbayabay kenkuana dagiti mangisursuro iti DepED; Barangay Officials, PTA Officers ken Opisiales ti LGU-Cabugao.
Simmaruno a naaramid ti seremonia ti pannakagetteng ti laso ti baro a pasdek babaen kada Mayor Josh Edward S. Cobangbang ken ni Mr. Kim Jeah Hong, Project Manager, Kyeryong- J. D. Policarpio (Joint Ventures) nga inimatangan dagiti Opisiales ti Ili; Pasado Mayor Edgardo “Ediboy” S. Cobangbang, Jr.; Pamilia-DepED; Opisiales ti Barangay, PTA Officers and Members.
Naisaganad ti naaramid a programa iti uneg ti pasdek. Linuktan ni Mrs. Melvie S. Sajonia, Principal II, ti Cabugao South Central School iti nadakamat a programa. Kimmablaaw ken nagyaman iti Kyeryong-J.D. Policarpio (JV) Management ken iti LGU-Cabugao nga idauluan ni Mayor Josh Edward S. Cobangbang ta adda manen nainayon a pasdek-pageskuelaan a mausar dagiti agbasbasa.
Naisaruno a Certificate of Acceptance ti pagadalan iti naited a proyekto ken iti Token a maisagut iti Kyeryong-J.D. Policarpio (JV).
Naisaganad ti turnover ti papeles ti pasdek iti pageskuelaan ti Cabugao South Central School babaen iti panaginnawat da Project Manager ken ti Principal ti pagadalan nga inimatangan da Mayor Josh Edward ken ni PTA President Walberto Torres.
Naited met ti Certificate of Acceptance ti pagadalan iti naited a proyekto ken iti Token a maisagut iti Kyeryong-J.D. Policarpio (JV).
Nangipaay ti Mensahe ni Mayor Josh. Kimmablaw ken nagyaman. Innayonna a babaen iti agtultuloy a panaggagayyem ket maipasdek dagiti kasapulan ti eskuela sa maitultuloy latta ti good guidance ken good teaching ket maikkan ti importansia dagiti agad-adal nga isuda ti manamnama a sanggir iti masakbayan.
Nangited met ti Mensahena ni Mayor Ediboy. Kimmablaaw ken nagyaman kadagiti amin a nagatendar iti inagorasion. Imbatadna nga iti pannakagun-od daytoy a proyekto ket lungalong dagiti maseknan a dadaulo ken personalidad ti eskuela ken ti PTA ket insupusopna a pariknaan latta koma ti amin iti napintas a pannakilangen kadagiti nagited tapno maikiddawto manen ti sabali a proyekto a kas iti paglinongan iti pageskuelaan.
Nagsarita met ti pannakabagi ti Kyeryong-J.D. Policarpio (JV) ket imbatadna ti kalikagum ti kompaniada a pannakikaysada kadagiti ahensia a kas iti LGU; Barangay ken ti DepED ta kayatda a mataginayon ti mabukel a panaggagayyem iti nagbabaetanda. Bininsa pay ti Spokesman ti kompania ti pateg iti pannakaited ti kasapulan dagiti agad-adal ta isuda ti namnama ti masakbayan.
Words of Gratitude ti inakem ni PTA President Walberto Torres. Pinagyamananna daytoy a naited a proyekto babaen iti dakkel nga akem ti napalabas nga administrasion nga indauluan ni Mayor Ediboy kasta metten daytoy agdama nga idauluan ni Mayor Josh Edward. Maragsakan ti PTA President a nangipeksa a babaen iti agtultuloy a panagkaykaysa dagitoy nga institusion ket sumayaat ti pageskuelaan iti partikular ken pagimbagan iti amin nga umili iti Munisipalidad.
Nagatendar iti nadakamat a blessing and cutting of ribbon da Vice Mayor DJ Savellano; SBM Atty. Bryan Jett S.Pano; SBM Danny Q. Gazmen; SBM Vicky S. Serna; SBM Atty. Randy B. Kinaud; ABC President Thaddeus U. Soller; Brgy. Captain Valentin S. Tuyor, Jr. kasta metten dagiti Head Teacher ken Principal ti dadduma a pagadalan ti ili. # (Web In-Action)
Posted by Bayan ng Cabugao, Ilocos Sur at 3:59 PM
Subscribe to: Post Comments (Atom)


text:
5/03/2005
Ti Masaok Kadagiti Naisalip iti ATILA 04-05
KADAGITI SIMMARUNO A TAWTAWEN, pinabileg ti anus ken sirmata dagiti mannurattayo ti ammoda babaen ti aktibidades ti GUMIL wenno ti tinawen a maang-angay a komperensia/kombension ti GUMIL Filipinas a dar-ayan ti amin a sangana manipud kadagiti internasional a tsapter kas koma ti GUMIL Hawaii wenno GUMIL Oahu, GUMIL Maui ken GUMIL California ken GUMIL Greece, ken manipud kadagiti probinsia wenno munisipalidad/eskuelaan, kdpy iti kada malpas ti Semana Santa ti pagilian wenno tunggal arinunos ti bulan ti Abril iti kada tawen. (Ita a tawen, inton Abril 22-24, 2005, a maangay ti kombension/komperensia idiay Suso Beach, Sta. Maria, Ilocos Sur, a kukua ken imatonan ni Apo Doktor Godofredo Reyes, maysa a nakoronaan a poet-laureate ti pagsasaotayo nga Iluko, ken maysa a patneng nga Ilokano ken ni kaingungotna a Doktora Dedicacion Agatep-Reyes. Masarakan ti BALAY TI GUMIL iti asideg-nga-abaga wenno las-ud iti Suso Beach nga indonar dagiti manangipateg nga agkaingungot a doktor-iti-medisina ti solar a nagbatayanna.)
Kalpasan daydi linteg-militar iti pagilian, adu dagiti mannurattayo ti nangpadas iti tekniko dagiti lumaud a literatura agpatingga kadagitoy a gundaway. Ket ti nagbalin nga epektona iti literaturatayo daytoy a panangpadas ket makuna a dakkel wenno napintas ta napagtalinaedtayo ti kultura ken ti tradisiontayo nga Ilokano. Ngem ditayo koma liplipatan a ditay inakas wenno dinadael dagiti kadaanan nga estilo ti panagsurattayo ngem ketdi iniluttayo tapno iti kasta ket no maidilig, saan a maudi ti pagsasaotayo kadagiti dadduma a pagsasao wenno literatura. Ti ammok, ti orihinal a panggep dagitoy a mannurat ket ti panangimportada kadagiti tekniko a Lumaud idinto nga ipreserba/ikamaligda met ti Iluko spirit wenno ti pagsasao, kultura ken ti tradisiontayo nga Ilokano. Iti 1980s, kaaduanna dagiti sinurat a maipanggep iti napasamak a domestiko a kas koma iti EDSA Rebolusion nga agpatingga kadagitoy a kanito, nupay di madakdakamat kadagiti sinurat, nalawag a makita wenno masirmata ti kidagna nga adda wenno nailinged wenno nangrugi idi dagita a parparikut kadagita a panawen.
Nangrugi ti pannakaipatarus ti Literatura Aleman iti Iluko idi kanikamano a tawen ti napalabas babaen ken ni Apo Juan S.P. Hidalgo Jr., a mabigbig nga ama ti GUMIL. Ni Apo Hidalgo ti agdama ita nga editor ti RIMAT, ti internasional a magasin ni Samtoy.
Kas madmadlawtayo, ti gapuanan dagiti Lumaud a mannurat ket in-inutda a dumakdakkel bayat panaglabas dagiti aldaw. Ken adu pay dagiti gapuananda maipanggep iti politika iti lugar dagita a mannurat ket naikkan wenno nayaplikaran kadagiti mayannatup nga atension. Ngem adu met dagiti mannurattayo a Samtoy a nangdakamat wenno mangdakdakamat kadagiti kasla iti naagapad iti ngato ket karaman ditan dagiti mannurat a nakisalip iti maikadua tawen ti ATILA, a kas koma kadagiti mannurat a naglinged iti parbo a nagan a Salvador T. Arte, Illo Minado ken Demilap it Orbil (to name a few).
(Adda tuloyna)